Papersnake/gushiwen huggingface dataset:
四皓庙二首
王禹偁（宋代）

秦皇焚旧典，汉祖溺儒冠。
万民在涂炭，四老方宴安。
白云且高卧，紫芝非素餐。
南山正优游，东朝忽艰难。
高步揖万乘，拂衣归重峦。
飞源自冥冥，束帛徒戋戋。
古庙对山开，清风向人寒。
更无隐遁士，空有宾客官。
况我谪宦来，尘迹污祠坛。
朝衣惭蕙带，佩玉愧纫兰。
或依階下树，陶暑解马鞍。
或借庙前水，乘秋把鱼竿。
吾道多龃龉，吾生利盘桓。
登山殊未倦，饮水聊尽驩。
精灵莫相笑，此意乐且盘。
忆江南二首 其二
项鸿祚（清代）

红绣被，锦段是谁裁。象齿重炉寒不拥，夜深留待梦魂来。

推枕落琼瑰。
泛舟东池坐客赋诗次其韵
胡铨（宋代）

逐客生涯一钓篷，野塘幽绝小楼东。
柳边新过清尘雨，水面徐来送月风。
逸兴似穷千里远，胜游还复五人同。
子皮已结烟波社，白酒何妨日日中。
李甘诗
杜牧（唐代）

太和八九年，训注极虓虎。潜身九地底，转上青天去。

四海镜清澄，千官云片缕。公私各闲暇，追游日相伍。

岂知祸乱根，枝叶潜滋莽。九年夏四月，天诫若言语。

烈风驾地震，狞雷驱猛雨。夜于正殿阶，拔去千年树。

吾君不省觉，二凶日威武。操持北斗柄，开闭天门路。

森森明庭士，缩缩循墙鼠。平生负奇节，一旦如奴虏。

指名为锢党，状迹谁告诉。喜无李杜诛，敢惮髡钳苦。

时当秋夜月，日值曰庚午。喧喧皆传言，明晨相登注。

予时与和鼎，官班各持斧。和鼎顾予言，我死知处所。

当庭裂诏书，退立须鼎俎。君门晓日开，赭案横霞布。

俨雅千官容，勃郁吾累怒。适属命鄜将，昨之传者误。

明日诏书下，谪斥南荒去。夜登青泥坂，坠车伤左股。

病妻尚在床，稚子初离乳。幽兰思楚泽，恨水啼湘渚。

怳怳三闾魂，悠悠一千古。其冬二凶败，涣汗开汤罟。

贤者须丧亡，谗人尚堆堵。予于后四年，谏官事明主。

常欲雪幽冤，于时一裨补。拜章岂艰难，胆薄多忧惧。

如何干斗气，竟作炎荒土。题此涕滋笔，以代投湘赋。
将进酒
童轩（明代）

将进酒，君莫辞，请君听我歌新词。百年三万六千日，一岁欢娱能几时。

君不见古人名利相奔趋，兰亭梓泽皆邱墟。何如秦宫花下醉，满堂明月红氍毹。

荣辱信有命，富贵亦有期。一朝光宠还自至，何须读尽人间书。

黄金注，白玉钟，绿醅初泼蒲萄浓。貂裘不惜酒家换，便当醉卧埋春风。

盛时一去不再返，绿鬓明朝成老翁。将进酒，杯莫空，云台烟閤我何有，仰天大笑浮云东。
寡言
朱经（清代）

陇山多飞鸟，翱翔适其生。鹦鹉夸能言，樊笼苦拘萦。

钟鼓悬太常，考伐声铿鍧。不叩而自鸣，群谓之妖声。

吉人以行重，躁人以舌轻。缅怀磨兜坚，守口心怦怦。
次杨梦锡雪后古梅正芳韵兼呈李史君
常不轻（宋代）

郭相谋深古来少，词翰升堂为君扫。
忆君诵诗神凛然，相逢苦觉人情好。
歌词自作风格老，百壶且试开怀抱。
皂盖能忘折野梅，浣花溪里花饶笑。
登科
陈元老（宋代）

引领群仙上紫微，云间相逐步相随。桃花直透三层浪，桂子高攀第一枝。

阆苑更无前骤马，杏园都是后题诗。男儿显达当如此，满袖馨香天下知。
和林治中雪诗五首 其三
郑清之（宋代）

盐虎模糊懵豹貔，玉峰高并自多奇。春先北苑供花事，夜入西淮奏雅诗。

银阙势增开雉尾，贺班香近列蛾眉。看君来岁赓酬笔，移在仪曹进表时。
寻阳送弟昌峒鄱阳司马作
李白（唐代）

桑落洲渚连，沧江无云烟。寻阳非剡水，忽见子猷船。

飘然欲相近，来迟杳若仙。人乘海上月，帆落湖中天。

一睹无二诺，朝欢更胜昨。尔则吾惠连，吾非尔康乐。

朱绂白银章，上官佐鄱阳。松门拂中道，石镜回清光。

摇扇及于越，水亭风气凉。与尔期此亭，期在秋月满。

时过或未来，两乡心已断。吴山对楚岸，彭蠡当中州。

相思定如此，有穷尽年愁。
病中苦忆 其二
孙原湘（清代）

屏东阁后遇临邛，细叩文园病里悰。悬弩急须寻乐广，生刍且莫诣林宗。

窗疏着眼人私听，竹密惊心婢蹑踪。翻折花枝欢笑去，已防愁思上眉峰。
韩祠三首
刘克庄（宋代）

柳祠韩庙双碑在，孔思周情万古新。
不信二公俱绝笔，别无诗可送迎神。
句
陈与义（宋代）

老对白桂花。
题钓台
舒杲（宋代）

会心林木已居懽，登览还知天地宽。
莫讶钓台有真赝，一潭秋月照人寒。
句 其五
释祖可（宋代）

此身未是寻真客，惭愧寻真观里人。
摸鱼儿·酒边留同年徐云屋
刘辰翁（宋代）

怎知他、春归何处？相逢且尽尊酒。少年袅袅天涯恨，长结西湖烟柳。休回首，但细雨断桥，憔悴人归后。东风似旧。问前度桃花，刘郎能记，花复认郎否？
君且住，草草留君翦韭。前宵更恁时候。深杯欲共歌声滑，翻湿春衫半袖。空眉皱，看白发尊前，已似人人有。临分把手。叹一笑论文，清狂顾曲，此会几时又？
留题琴轩
黄裳（宋代）

轩阁竞华丽，谁肯厌丝管。豪华既交欢，盛丽亦同玩。

鸣弦虽侑觞，惟宜素纤按。声色方争高，耳目及中乱。

古意始兴怀，曲终情已换。黄子寻天真，开轩名以琴。

问琴意何在，答以琴为心。我愿听以目，与子为知音。

无弦之琴声无声，世间此曲今何人。
题嵩阳隐者
崔涂（唐代）

四十年高梦，生涯指一丘。无人同久住，有鹤对冥修。

草杂芝田出，泉和石髓流。更嫌庭树老，疑是世间秋。
送益书记之霅水
释重顯（宋代）

白苹汀是旧家乡，归兴兰舟泛渺茫。
日暮沙禽啼欲断，不知谁在碧云房。
挽余丞相
虞俦（宋代）

暑路驱红旆，天书趣紫泥。
长沙元忌鵩，太岁又逢鸡。
挽铎春风咽，铭旌夕照低。
冠车纷会葬，桃李自成蹊。
次韵九月十七日饮陆君用见山堂
方回（元代）

凤凰山下隐君庐，水竹宽閒十亩余。
稚子已能题砌叶，饮徒时亩共畦蔬。
杜同谷怨长才柄，马伏波思下泽车。
何似此公一丘壑，潸心逸兴西阳书。
赋得寒云轻重色送子恂入京
钱起（唐代）

无限寒云色，苍茫浅更深。从龙如有瑞，捧日不成阴。

积翠全低岭，虚明半出林。帝乡遥在目，铁马又骎骎。
侨居二首
宋祁（宋代）

公宇静寥寥，居然俗意销。
屐閒谁记齿，带适自忘腰。
亩首秋残获，城西日暮樵。
比来行乐熟，随意度溪桥。
正纪用暮春韵见贻复和三章
郭印（宋代）

万形何苦役，两曜不曾停。
世事风中絮，人生水上萍。
久能忘蚁慕，聊自学熊经。
功满他年后，虬龙定驾青。
见野祭者
朱继芳（宋代）

饧粥初香未赐烟，百金难买过湖船。
南屏山下何年骨，犹向人间觅纸钱。
病中闻子由得告不赴商州三首
苏轼（宋代）

近从章子闻渠说，苦道商人望汝来。
说客有灵惭直道，逋翁久没厌凡才。
夷音仅可通名姓，瘿俗无由辨颈腮。
答策不堪宜落此，上书求免亦何哉。
奉送卢员外之饶州
刘长卿（唐代）

天书万里至，旌旆上江飞。日向鄱阳近，应看吴岫微。

暮帆何处落，潮水背人归。风土无劳问，南枝黄叶稀。
怀梅水村十绝用张小山韵
赵必象（宋代）

梦入罗浮归兴崧，回程约莫到闽中。
何当载酒迎马首，先生莫负琉璃锺。
结客少年场行
杨基（明代）

情如飞絮任悠扬，心与游丝共短长。
花底若教连日醉，座中犹可少年狂。
新调锦瑟争传谱，巧制罗囊别贮香。
衣以凤翎分缝织，带将蛇角遍軿装。
豪名独擅秋千社，狭气平欺蹴踘场。
白璧一双酬剑客，明珠百斛买胡娼。
金丸挟弹章台左，宝骑闻筝太液傍。
梅子短墙羞掷果，桃花深坞笑分浆。
每嘲春比人先老，不信愁如海叵量。
犹有旧时桃李梦，尚随胡蝶到辽阳。
海漫漫－戒求仙也
白居易（唐代）

海漫漫，直下无底傍无边。云涛烟浪最深处，

人传中有三神山。山上多生不死药，服之羽化为天仙。

秦皇汉武信此语，方士年年采药去。蓬莱今古但闻名，

烟水茫茫无觅处。海漫漫，风浩浩，眼穿不见蓬莱岛。

不见蓬莱不敢归，童男丱女舟中老。徐福文成多诳诞，

上元太一虚祈祷。君看骊山顶上茂陵头，毕竟悲风吹蔓草。

何况玄元圣祖五千言，不言药，不言仙，不言白日升青天。
春晚汉老弟不来有怀南坡
虞俦（宋代）

如麻密雨不收脚，妒花恶风常打头。
那无一日好天气，只有千山供客愁。
垂杨未击金袅娜，隔叶倦听黄栗留。
南坡是处堪欣赏，把酒还当酹我不。
沁园春·孤鹤归飞
陆游（宋代）

孤鹤归飞，再过辽天，换尽旧人。念累累枯冢，茫茫梦境，王侯蝼念，毕竟成尘。载酒园林，寻花巷陌，当日何曾轻负春。流年改，叹围腰带剩，点鬓霜新。
交亲零落如云，又岂料如今馀此身。幸眼明身健，茶甘饭软，非惟我老，更有人贫。躲尽危机，消残壮志，短艇湖中闲采莼。吾何恨，有渔翁共醉，溪友为邻。
秋日史思善吴文仲二比部偶集斋中分得山字
孙继皋（明代）

玉珂双并散朝班，人识明光奏赋还。春雪昨看华屋满，秋风偏放白云閒。

佩将兰草香同握，望得金茎渴共攀。橐笔却怜违别久，重来仍是忆青山。
怀碧虚观寄止庵萧炼师五首 其三
孙蕡（明代）

飞泉作雨落寒岩，蕊阙凌天起翠岚。禹柏千年青蔼蔼，尧蒲九节玉毵毵。

天游别我知谁共，世故撩人祇自惭。云月旧盟应未冷，可能相待解朝簪。
忆溪居
李中（五代）

竹轩临水静无尘，别后凫鹥入梦频。

杜若菰蒲烟雨歇，一溪春色属何人。
寄东崖霍处士
宋讷（明代）

临风炼句寄东崖，近别情怀不用猜。问病未能持药去，添丁先喜弄璋来。

窗前怪石三峰倚，盆内新荷两朵开。何日幽期可践约，买鱼同立岸边苔。
雨坐
仇远（元代）

梅霖寒似麦秋天，风葛凄凄未脱绵。
金弹落地卢橘熟，红裙委地石榴鲜。
汨罗遗恨空千载，濑水閒居尚一年。
蒲酒相邀须径醉，归寻枕席付高眠。
玩秀亭待月
庞嵩（明代）

草色环幽砌，花光悦赏眸。酒添春日兴，宾为主人留。

石壁方回照，银灯欲上楼。相期今夜月，还与细赓酬。
送都元帅述律杰云南开阃
苏天爵（元代）

世祖神武真天纵，万里中华归一统。当时六诏亦亲征，大丑小夷咸入贡。

圣泽涵濡垂百年，昆虫草树犹生全。岂意狂童耸边鄙，戈鋋一埽成萧然。

君侯累世称将种，落落奇才奋忠勇。往岁乘轺谕蜀归，威名烜赫传秦陇。

迩来天子褒前功，玺书进拜明光宫。腰间金符射白日，胯下宝马鸣春风。

金碧山高天拱北，瘴雨蛮烟今已息。元戎为国保遗民，日读丰碑歌圣德。
戏咏昌化县土风二首
方回（元代）

富有大山无广川，积多冢树少炊烟。
绝奇车盘岭上石，稍阔走马平东田。
竹筐晒谷争晴日，瓦瓮淹虀及冻天。
未信苏湖万顷室，数家荞穄树头悬。
再次陆子高韵奉寄
陈造（宋代）

孰能下书帷，潜心如仲舒。没没视息间，饱食仍怀居。

纷华或交视，进修顾趑趄。屹立视侪辈，未脱同队鱼。

欲耕我无由，生计付束书。推卷了无得，每嗟吾负渠。

日月驹隙过，抚事犹姑徐。衰晚时用少，倖直女骂予。

拙怜官路涩，贫觉交情疏。沈沈王侯宅，进步终踟蹰。

所悲名不称，暇计家无储。一官劣自庇，晋如复摧如。

犁头足膏泽，良田本榛墟。洪钟忍不扣，妙意谁为纾。

纤缺间众美，狐裘羔为裾。而我空无有，一馈九叹馀。

眼中今士龙，才业世舍诸。椽笔将精骑，诗来真捣虚。

陈前眩锦绣，论报乏瑶琚。应以巴人歌，局蹐疑见祛。

逝将卖书去，近君营田闾。更仆怀韦编，课儿肩竹舆。

有志竟未酬，南睇几欷歔。爱我宁恶石，非子而谁与。

江山怅路长，冰雪迫岁除。临风歌归去，平日赋遂初。

块处念离索，文会思乐胥。寄语识自警，仆夫行膏车。
菊枕诗 其二
丘逢甲（清代）

至人安曲肱，浮云谢非望。我生罹百忧，魂梦鲜舒畅。

何当高枕卧，心境两平旷。眷怀陶靖节，赏菊倾清酿。

北窗寄傲时，自谓羲皇上。采采黄金英，清华谢天贶。

盈盈古锦囊，高雅绝时尚。曲屏深幌间，夕静幽香飏。

因之参睡禅，无尽秘密藏。万缘付消磨，一梦任疏放。

相期保晚节，古谊吾何让？宁须作警枕，重拥将军帐。
晚春宴
韦道逊（宋代）

日斜宾馆晚，春轻麦候初。
檐暄巢幕燕，池跃戏莲鱼。
石声随流响，桐影傍岩疏。
谁能千里外，独寄八行书。
送慈上人归雪窦追挽浙东完者
乃贤（元代）

日本狂奴扰浙东，将军闻变气如虹。沙头列阵烽烟黑，夜半鏖兵海水红。

觱栗按歌吹落月，髑髅盛酒醉西风。何时尽伐南山竹，细写当年杀贼功。
重题翁卷山居
徐照（宋代）

山中白日无尘迹，只有啼禽在树头。
上蚁上鞋行径叶，楝花黏手掬溪流。
高吟未许常人学，清福多庆积世修。
新茗一瓶蒙见惠，家童言是社前收。
无为山十生观音赞
释德洪（宋代）

死生二法，了无实相。世骇异之，堕颠倒想。公独不然，十生一念。

堕缘之迹，皆可考验。一切声音，当以眼听。俱不相参，以本寂静。

要如菩萨，色相对现。何以必之，我有大愿。
自富池江入兴国军港留三日归回舟捷甚摭实写
董嗣杲（宋代）

互此未入郡，入郡由别港。
不意好奇人，黄堂争说项。
说项非所私，况无适时资。
驱驰靡所惮，重苦登览悲。
开庆扰攘后，民力未通透。
如斯斗底郡，俗习因仍陋。
只今良二千，恳恻出心田。
耕桑匝原野，谣颂周市廛。
遡舟走麾下，容光托假借。
坐卧寄酸吟，转首已三夜。
将行慰我深，语语吐直心。
发笑酌我酒，垂情饷我金。
平生慨可至，毋若此急义。
忍违离荒津，陆行且无地。
秋寒筋骨疲，风雨更厄之。
病亦坐酒困，乐在遇己知。
下水浩然涉，出港何其捷。
及门只霎时，不想无吏接。
杜介供奉园亭
刘攽（宋代）

侧径群芳经荷锄，小窗明日喜观书。下床便得山居乐，深巷仍观长者车。

省事即知长脱洒，养生元不待赢馀。客来一醉聊相向，莫问经年甔石储。
暮春
冒德娟（清代）

閒步空阶有所思，无端新绿又盈枝。暮春天气人如醉，喜听莺声未老时。
杪春闲情
金学莲（清代）

东风吹草绿满衣，山南山北春已归。落花如雪杨花飞。

杨花入水不知处，无心已化浮萍去。
寄张靓渊于京师 其一
全祖望（清代）

三馀草堂清离离，插架万卷足自怡。老生抄诗未卒业，寄君当归莫濡迟。
后天易吟三十首
方回（元代）

观身不见背，动体悉由心。
向阳负阴处，离坎细推寻。
送李中丞归本道（一作送人作使归）
皇甫曾（唐代）

上将还专席，双旌复出秦。关河三晋路，宾从五原人。

孤戍云连海，平沙雪度春。酬恩看玉剑，何处有烟尘。
绿萼梅
赵师睪（宋代）

南枝飞影到横窗，点点凌寒学弄妆。
玉色不亲红粉镜，冰肌宜褪绿罗裳。
向人骄小春先动，越样尖新夜更香。
不为此花排日醉，广平真是铁心肠。
报恩邦禅师真赞
李之仪（宋代）

荆山美璞，霜天一鹗。可荐郊庙，志存寥廓。逢场作戏，随病予药。

信与佛祖齐肩，直是摸索不着。
人身
韩淲（宋代）

人身一饱百不忧，行住坐卧本何求。冷煖大冬与大夏，盛衰三春及三秋。

苍苍云山缓曳杖，茫茫烟水轻拿舟。喜怒哀乐在中节，生兮若浮死若休。
题李如愚太白把酒问月图
邓雅（元代）

把酒问明月，今古悠悠几圆缺。月轮虽缺有时圆，人似浮沤还月灭。

团团桂树摇天风，琼楼剧饮歌吹濛。举杯邀月月在手，何用捉月波涛中。

我愿生年一千岁，与子同醒复同醉。不须步月向蟾宫，群玉峰头共游戏。
散步河滨至安陵(1)与许阁老舍舟岸行，许有诗见投，依韵奉和
岳正（明代）

散步河滨夕照红，绿杨低拂岸西东。寡妻亦解忧周室，渔父从教笑屈忠。

老去丹心能益壮，愁来白发欲成翁。休怜谪宦终蹉跌，闻说王臣尚匪躬。
读杜白二集
叶舒璐（清代）

子美千间厦，香山万里裘。迥殊魏晋士，熟醉但身谋。
贺新郎（兄弟争涂田而讼，歌此词主和议）
戴复古（宋代）

蜗角争多少。到英雄、割据乾坤，到头休了。一片泥涂荒草地，尽到鱼龙故道。新堤上、风涛难保。沧海桑田何时变，怕桑田、未变人先老。休为此，生烦恼。

讼庭不许频频到。这官坊、翻来覆去，有何分晓。无诤人中为第一，长讼元非吉兆。但有恨、平章不早。尊酒唤回和气在，看从来、兄弟依然好。把前事，付一笑。
宫词
宋白（宋代）

竹宫春祀望神仙，百和烟高杂绛烟。
中夜上元来玉座，五云随凤驾珠軿。
郑光禄邀游智化寺登万佛阁同黎秘书李明府二张光禄分得繁字
欧大任（明代）

能不缁尘厌，纷其车马繁。阁临平乐观，春在给孤园。

星汉回燕甸，河山绕蓟门。郑庄宾客盛，犹自足清尊。
自述
陆游（宋代）

旧业还耕钓，残年迫耄期。
筋骸衰後觉，力量梦中知。
客约溪亭饮，僧招竹院棋。
未为全省事，终胜宦游时。
题王衡甫吟稿
萧立之（宋代）

君家冠冕半山翁，晚唱漓波一洗空。万世尚须观往复，一江元不隔西东。

松精入地千年魄，鹏翼垂云万里风。安得共君秋月底，朗吟峰顶撼松公。
秋饮通津宅
区越（明代）

学古无期取信今，买邻何处费千金。蒋卿径里多裘仲，子美诗中有薛岑。

对酒不堪搔短鬓，临流自合泻清音。老知作赋才难强，无那登高尚有心。
偈颂十五首 其八
释宝印（宋代）

雨足敛烟云，山晴开锦绣。良哉信心人，知有向上窍。

携家上崔嵬，法席为宏开。五百阿罗汉，掷锡与浮杯。

赴供如云集，寿山增岌岌。次男慧性开，念念皆迪吉。

径山不覆藏，言外要承当。风云重际会，归去侍清光。
晚泊对月
刘敞（宋代）

川光晚都白，岸色远全青。明月随孤剑，浮槎送客星。

南飞鹊扰扰，北向雁冥冥。谁谓悲歌短，能吟酒易醒。
早春十绝呈石湖
陈造（宋代）

中林频度养花风，合放林梢一点红。
蝴蝶与春偏有约，依依先占去年丛。
寄友人
刘得仁（唐代）

风飒沈思眼忽开，尘埃污得是庸才。那堪更见巢松鹤，飞入青云不下来。
浣溪沙（三月三日）
刘辰翁（宋代）

高卧何须说打乖。小篱过雨翠长街。缃桃定有踏青鞋。

晴日又长花处所，东风绝似柳情怀。人间安得酒如淮。
惜分钗 舆梦初醒，雪月交明
黄永（清代）

舆梦冷。人初醒。駪駪月里征人影。月来时。梦回时。

一似徂东，一似徂西。栖。栖。

雪弥望。雪相傍。月应又在霜之上。雪融时。月归时。

知是相携，知是相离。疑。疑。
李才翁懒窝
林宪（宋代）

山林日月长，城市炎凉急。
方看夏太清，已觉秋淅瑟。
因之念故山，鹤归松露滴。
收足否愿余，此舟徒役役。
题海陵寓舍四首之三
贺铸（宋代）

倒障开窗面曲池，尘襟初喜豁然披。
清风殊不去人远，明月端能与我期。
鼓吹青蛙聊自喜，歌讴白鸟渐相欺。
纷纷利害朝昏出，闭目忘言是住持。
汴京纪事二十首 其四
刘子翚（宋代）

朝廷植党互相挻，政事纷更属纪年。
曾读上皇哀痛诏，责躬犹是禹汤贤。
秋夜听雨
钱蘅生（清代）

风送帘钩响，凉生枕簟清。灯摇如一豆，梦醒正三更。

窗外萧萧雨，檐前滴滴声。此时人语静，绕砌乱蛩鸣。
四景诗和孙佥判颖叔韵 其二 禅院风荷
赵时远（宋代）

荷风细细晚生凉，暑气絪缊入座香。饮尽碧筒人笑语，花边惊起睡鸳鸯。
闽川梦归
陈陶（唐代）

千里潺湲建溪路，梦魂一夕西归去。

龙舼欲上巴兽滩，越王金鸡报天曙。
客窗夜雨
林元卿（宋代）

万里辞家春复秋。异乡何日梦刀头。
业如献豕从渠笑，艺学屠龙只自羞。
香尽一炉闻夜雨，灯残半壁数更筹。
断肠不奈梧桐上，滴碎乡心点点愁。
景祐大享明堂二首 其二 酌献用《德安》。
郊庙朝会歌辞（宋代）

偃革兴文，封峦考瑞。威烈巍巍，允膺宗祀。
绍兴亲享明堂二十六首
佚名（隋代）

一德开基，百年垂统。
中天禘郊，薄海朝贡。
实龟相承，哭鼎加重。
泽深庆绵，帝复命宋。
徐成之园亭三咏 其三 石盘
孔武仲（宋代）

攻玉为方盘，可据以饮食。又可安文枰，两仙相对奕。

簿书应接罢，胥不留踪迹。散步到其间，如临苍山壁。

下有清冷波，滟滟欲侵席。坐兼仁智乐，岂独烦襟释。

长沙春正妍，樽酒会嘉客。好事清河翁，题名刻之石。
杂曲歌辞。桃花行
苏颋（唐代）

桃花灼灼有光辉，无数成蹊点更飞。

为见芳林含笑待，遂同温树不言归。
醉落魄
晏几道（宋代）

满街斜月。垂鞭自唱阳关彻。断尽柔肠思归切。都为人人，不许多时别。

南桥昨夜风吹雪。短长亭下征尘歇。归时定有梅堪折。欲把离愁，细捻花枝说。
送姚宰任吉州安福县（一作送王明府之任安福）
无可（唐代）

落絮满衣裳，携琴问酒乡。挂帆南入楚，到县半浮湘。

吏散翠禽下，庭闲斑竹长。人安宜远泛，沙上蕙兰香。
赵忠悯公得谥诗
邵岷（清代）

滇南侍御人中杰，气如虹霓耿不灭。壮猷早著剪萑苻，正色俄看冠朝列。

维时明祚丁未造，劫火烧天百川竭。弄兵剧贼覆神州，食肉谋夫营蚁穴。

可怜国事无可为，但见乾坤日流血。阉人夜半开九门，百万黄巾拥丹阙。

君王披发殉山河，宰执全躯效臣妾。大臣命重小臣轻，劲草何知疾风烈。

一呼巷战千人靡，身首分馀立如铁。但教心与赤日悬，肯惜身随天柱折。

腐肉馨香何处归，悯忠寺畔埋冰雪。风雨犹闻啸国殇，沧桑未许磨残碣。

易名巨典隆圣代，特采嘉言表奇节。百年幽沕一朝显，六诏山川增皦洁。

丈夫七尺即泰山，取义成仁在勇决，不尔芳名何卓绝。

君不见同时多少偷生人，一念蹉跎成瓦裂。
游尊胜寺简略师
梁兰（明代）

四境人烟迥，禅宫一径遥。架桥通窈窕，飞閤历岧峣。

日暮黄云合，秋高碧树凋。远公真静者，尘外数相招。
拟白香山暮江吟二首 其一
曹家达（清代）

山外西风木叶乾，江天无际雁行单。谁怜九月初三夜，漠漠林烟细雨寒。
朝天子·秋夜客怀
周德清（元代）

月光，桂香，趁着风飘荡。砧声催动一天霜。过雁声嘹亮。叫起离情，敲残愁况，梦家山身异乡。夜凉，枕凉，不许愁人强。
和赵制干二绝句
释宝昙（宋代）

四十五里邻近寺，一十八盘容易山。
竟日篮舆走风雨，七峰峰外见斑斑。
感怀诗一首（时沧州用兵）
杜牧（唐代）

高文会隋季，提剑徇天意。扶持万代人，步骤三皇地。

圣云继之神，神仍用文治。德泽酌生灵，沉酣薰骨髓。

旄头骑箕尾，风尘蓟门起。胡兵杀汉兵，尸满咸阳市。

宣皇走豪杰，谈笑开中否。蟠联两河间，烬萌终不弭。

号为精兵处，齐蔡燕赵魏。合环千里疆，争为一家事。

逆子嫁虏孙，西邻聘东里。急热同手足，唱和如宫徵。

法制自作为，礼文争僭拟。压阶螭斗角，画屋龙交尾。

署纸日替名，分财赏称赐。刳隍by万寻，缭垣叠千雉。

誓将付孱孙，血绝然方已。九庙仗神灵，四海为输委。

如何七十年，汗赩含羞耻。韩彭不再生，英卫皆为鬼。

凶门爪牙辈，穰穰如儿戏。累圣但日吁，阃外将谁寄。

屯田数十万，堤防常慑惴。急征赴军须，厚赋资凶器。

因隳画一法，且逐随时利。流品极蒙尨，网罗渐离弛。

夷狄日开张，黎元愈憔悴。邈矣远太平，萧然尽烦费。

至于贞元末，风流恣绮靡。艰极泰循来，元和圣天子。

元和圣天子，英明汤武上。茅茨覆宫殿，封章绽帷帐。

伍旅拔雄儿，梦卜庸真相。勃云走轰霆，河南一平荡。

继于长庆初，燕赵终舁襁。携妻负子来，北阙争顿颡。

故老抚儿孙，尔生今有望。茹鲠喉尚隘，负重力未壮。

坐幄无奇兵，吞舟漏疏网。骨添蓟垣沙，血涨滹沱浪。

只云徒有征，安能问无状。一日五诸侯，奔亡如鸟往。

取之难梯天，失之易反掌。苍然太行路，翦翦还榛莽。

关西贱男子，誓肉虏杯羹。请数系虏事，谁其为我听。

荡荡乾坤大，曈曈日月明。叱起文武业，可以豁洪溟。

安得封域内，长有扈苗征。七十里百里，彼亦何尝争。

往往念所至，得醉愁苏醒。韬舌辱壮心，叫阍无助声。

聊书感怀韵，焚之遗贾生。
追挽刘平父二首 其一
李吕（宋代）

奕世旂常记姓名，屏山道学蔼馀馨。流风与世为标的，好义于馀见典型。

琴韵祗求追古意，吟怀偏喜旁林扃。相逢恨晚情犹厚，怅望音容隔杳冥。
题三老堂壁
赵蕃（宋代）

雨过湖边秋思多，怅无轻枳傲渔蓑。
向来梦境今安在，名与青山保不磨。
临江仙（次韵子云中秋）
韩元吉（宋代）

记得年时离别夜，都门强半清秋。今年想望只邻州。星连南极秋，月满大江流。

芸阁老仙多妙语，云阶清梦曾游。屐声还认庾公楼。金波摇酒面，河影堕帘钩。
大衍易吟四十首
方回（元代）

泰变即为蛊，否变仅为随。
元佑绍圣事，至今心骨悲。
旧唐书·杜甫传
刘昫等（五代）

杜甫，字子美，本襄阳人，后徙河南巩县。曾祖依艺，位终巩令。祖南言，位终膳部员外郎，自有传。父闲，终奉天令。

甫天宝初应进士不第。天宝末，献《三大礼赋》。玄宗奇之，召试文章，授京兆府兵曹参军。十五载，禄山陷京师，肃宗征兵灵武。甫自京师宵遁赴河西，谒肃宗于彭原郡，拜右拾遗。房琯布衣时与甫善，时琯为宰相，请自帅师讨贼，帝许之。其年十月，琯兵败于陈涛斜。明年春，琯罢相。甫上疏言琯有才，不宜罢免。肃宗怒，贬琯为刺史，出甫为华州司功参军。时关畿乱离，谷食踊贵，甫寓居成州同谷县，自负薪采梠，儿女饿殍者数人。久之，召补京兆府功曹。

上元二年冬，黄门侍郎、郑国公严武镇成都，奏为节度参谋、检校尚书工部员外郎，赐绯鱼袋。武与甫世旧，待遇甚隆。甫性褊躁，无器度，恃恩放恣。尝凭醉登武之床，瞪视武曰：“严挺之乃有此儿！”武虽急暴，不以为忤。甫于成都浣花里种竹植树，结庐枕江，纵酒啸咏，与田畯野老相狎荡，无拘检。严武过之， 有时不冠，其傲诞如此。永泰元年夏，武卒，甫无所依。及郭英乂代武镇成都，英乂武人粗暴，无能刺谒，乃游东蜀依高适。既至而适卒。是岁，崔宁杀英乂，杨子琳攻西川，蜀中大乱。甫以其家避乱荆、楚，扁舟下峡，未维舟而江陵乱，乃溯沿湘流，游衡山，寓居耒阳。甫尝游岳庙，为暴水所阻，旬日不得食。耒阳聂令知之，自棹舟迎甫而还。永泰二年，啖牛肉白酒，一夕而卒于耒阳，时年五十九。

子宗武，流落湖、湘而卒。元和中，宗武子嗣业，自耒阳迁甫之柩，归葬于偃师县西北首阳山之前。
进哨
叶观国（清代）

谽谺一径万峰围，六道河壖百草肥。争路驼装摩背过，嘶风番马跨山飞。

帷城环匝依云阵，帐殿中央应紫微。腰箭臂鹰多猛士，自嗤簪笔曳褒衣。
木芙蓉
李石（宋代）

荣枯一气内，造化本自公。
春花与秋蔕，孰云有不同。
试看木芙蕖，雨露滋芳丛。
嫣然生百巧，秀色倾房栊。
婢子有不惬，偃蹇霜枝红。
溪柳疏其西，池荷亚其东。
等作一物看，曾是烦春工。
开阖寓至理，岁事号秋风。
惟有桃李场，感叹无言中。
谢傅参议彦济
黄公度（宋代）

北方九月霜，宾盘无生菜。岭南信地暖，穷冬竹萌卖。

君念庾郎贫，茧栗供庖宰。中有岁寒姿，真时久不坏。

前身渭川侯，千亩偿宿债。珍可配天花，贱不数石芥。

早薤与晚菘，奴仆望宾介。文园酒渴馀，想不厌姑嘬。

预恐吹作竹，明日东风噫。急须驱儿童，倾筐携采采。
丁丑岁中秋日劭农于城南得五绝句 其四
史弥宁（宋代）

家家童稚笑迎门，接得翁归酒半醺。邻舍相呼来屋里，听翁解说劝农文。
读书
柳宗元（唐代）

幽沉谢世事，俯默窥唐虞。
上下观古今，起伏千万途。
遇欣或自观，感戚亦以吁。
缥帙各舒散，前后互相逾。
瘴痾扰灵府，日与往昔殊。
临文乍了了，彻卷兀若无。
竟夕谁与言，但与竹素俱。
倦极更倒卧，熟寐乃一苏。
欠伸展肢体，吟咏心自愉。
得意适其适，非愿为世儒。
道尽即闭口，萧散捐囚拘。
巧者为我拙，智者为我愚。
书史足自悦，安用勤与劬。
贵尔六尺躯，勿为名所驱。
闷成
薛季宣（宋代）

春鸟弄轻微，凝阴满院飞。蚕姑云力作，杜宇不如归。

世变知音少，人亡解语希。汗颜多反仄，溅泪湿单衣。
送清敬闍黎归浙西
姚合（唐代）

大地无生理，吴中岂是归。自翻贝叶偈，人施福田衣。

夏尽滩声出，潮来日色微。郡斋师去后，寂寞夜吟稀。
山间四首 其二
谢薖（宋代）

野老缘冈拾堕樵，溪童收网度横桥。高怀尽在行歌里，岂信人间有市朝。
自叹
文天祥（宋代）

三年海峤拥貔貅，一日蹉跎白尽头。
垓下雌雄羞故老，长安咫尺泣孤囚。
鱼龙沸海地为泣，烟雨满山天也愁。
万死小臣无足憾，荡阴谁共侍中游。
太阳十六题 其十 利道拔生
耶律楚材（元代）

个个既知迦叶富，人人休怨释迦悭。破铛煮得空华实，甑里盛将铁汉餐。
渔家傲
晏殊（宋代）

杨柳风前香百步。盘心碎点真珠露。疑是水仙开洞府。妆景趣。红幢绿盖朝天路。

小鸭飞来稠闹处。三三两两能言语。饮散短亭人欲去。留不住。黄昏更下萧萧雨。
过许由冢
黄庶（宋代）

稷契宁渴死，不饮箕颍泉。
先生独洗耳，不听天子言。
清风饱进退，千载何悠然。
孤坟没荆棘，高名争青山。
嗟我迍邅身，一命行十年。
味薄无辛咸，璞顽废雕镌。
朝行箕山麓，暮挹颍水源。
竹帛何处所，搔首态鱼间。
白云要闲友，尚苦儿女牵。
丈夫合勇决，顾计羞面颜。
李燕公生华亭尉厅旧有相公阁可斋洪少府于废址更为有燕堂用玉燕入怀事永嘉赵清旷索同赋
释居简（宋代）

适华胥氏问津来，祥兆其先必有开。偶尔入怀真是玉，及乎同有却非梅。

曰兰倘可名千古，指李何妨又一回。未问读书堂上客，斲轮堂下亦英才。
越城览胜六首 其四 登龙山
谢迁（明代）

迤逦冈峦隔市尘，嵯峨台殿集高真。天低象纬先分曙，地接蓬壶独驻春。

大府建牙森棨戟，仙坛煮石足荆薪。满前多景真奇绝，老眼于今又一新。
游武夷作棹歌呈晦翁十首
辛弃疾（宋代）

行尽桑麻九英天，更寻佳处可留连。
如今归棹如掤箭，不似来时上水船。
去矣行
杜甫（唐代）

君不见鞲上鹰，一饱即飞掣！
焉能作堂上燕，衔泥附炎热。
野人旷荡无靦颜，岂可久在王侯间。
未试囊中餐玉法，明朝且入蓝田山。
赠同游
李昌符（唐代）

此来风雨后，已觉减年华。若待皆无事，应难更有花。

管弦临夜急，榆柳向江斜。且莫看归路，同须醉酒家。
和孝狗歌
佚名（宋代）

慈鸟反哺古所称，不闻乳狗能效颦。
鹿坡王氏世吉人，乞得乳狗于良炮。
良炮家贫并日食，狗母长饥骨柴立。
乳狗食竟掉尾归，呕食餵母使母肥。
朝养归呕暮复续，辚类之中颖考叔。
纷纷养志多缺如，惭愧四足之韩庐。
送赵国开赴湘阴
陈文蔚（宋代）

听取闽山父老谣，屡曾游戏试牛刀。
双凫泽国翩翩去，一鹗秋风渐渐高。
书至水忘千树橘，政成须种满城桃。
早归宣室膺前席，莫漫江头赋广骚。
后对酒 其三
季芝昌（清代）

新息以功显，不朽兼立言。为贵可使贱，惜与梁窦论。

终缘拜床下，遂起珠犀冤。观物亮为察，省已智犹昏。

平生少游语，念之如春温。毒雾薰浪泊，何如守田园。

请诵《大人传》，一笑虱处裈。
有感三首 其二
白居易（唐代）

莫养瘦马驹，莫教小妓女。后事在目前，不信君看取。

马肥快行走，妓长能歌舞。三年五岁间，已闻换一主。

借问新旧主，谁乐谁辛苦。请君大带上，把笔书此语。
重九
陈宓（宋代）

长年佳节近重阳，到骨深恩一味凉。
凤尾有心堪悦目，鸡头当谷可充肠。
凌云穿月开丹桂，映日排空数拒霜。
莫与春光较先后，请君晚节玩秋芳。
长门怨 其二
释居简（宋代）

菊到秋时独擅奇，怕秋嫌唱菊花词。花头又似金钱小，不把金钱斗叶儿。
咏雨·其二
李世民（唐代）

和气吹绿野，梅雨洒芳田。
新流添旧涧，宿雾足朝烟。
雁湿行无次，花沾色更鲜。
对此欣登岁，披襟弄五弦。
君子行
陈学洙（清代）

君子畏幽独，大廷乃敢言。小人詟稠众，衾影不可扪。

绳尺君子心，之死靡所夺。脂韦小人态，临难思苟活。

譬如丹山凤，煌煌世之仪。蛇蝎藏阴房，白日难逞威。

又如青松枝，经霜不渝色。厌彼荆棘繁，剪伐何足恤。

缁素既异染，珷瑜仅同形。泻水一器中，当辨渭与泾。
对月六首
白玉蟾（宋代）

深秋荷败柳枯时，霜蟹香枨副所思。
月要人窥娇不上，风知我醉放多吹。
江上
李桂（明代）

鲤鱼风起荻花秋，露压蒹葭水不流。何处津亭夜吹笛，白云溪月总关愁。
游寺醉归却寄同坐
李覯（宋代）

江村古寺偶闲行，一饮全疑酒有灵。
水底屈原应大笑，我今独醉众人醒。
燕山春暮
张羽（明代）

金水桥边蜀鸟啼，玉泉山下柳花飞。
江南江北三千里，愁绝春归客未归。
偈颂一百零四首
释绍昙（宋代）

无忧树下风如箭，九龙吐出水含毒。
涓滴沾身痛入心。霎时吹面刀剜肉。
不知悉达为何历，才出母罹此酷。
后代儿孙忍见渠，一年一度香汤浴。
我今灌洒诸如来，净智庄严功德聚，
只恐不是玉。
望洞庭
杨维桢（元代）

琼田三万六千顷，七十二朵青莲开。
道人铁精持在手，啸引紫莲朝蓬莱。
龙子卧抱明月胎，须臾化作桃花腮。
嗟尔云槎子，何处忽飞来？蓬莱之浅今几尺？黄河之清今几回？云槎子，云是江上来。
但知东方生，卖药五湖上，不知张使者，北犯七斗魁。
云槎子，吾与尔何哉，任公钓竿在东海，潮压桐江江上台。
春闺怨
谢与思（明代）

独拂妆台理玉颜，落花无语伴春阑。昨宵失记相思梦，朝见啼痕满袖班。
句
蒯希逸（唐代）

蟾蜍醉里破，蛱蝶梦中残。（牛相在扬州，常称之）。

山险不曾离马后，酒醒长见在床前。（希逸有仆武干，

相随十馀岁。希逸擢第，乞归养亲。留之不得，

以诗送之，士人皆有继和。并见《纪事》）
梅花落尽有感
杨万里（宋代）

五树梅花一树迟，花迟花早总离披。
春风只解吹梅落，不为愁人染鬓丝。
林中独醒
刘言史（唐代）

晚来林沼静，独坐间瓢尊。向己非前迹，齐心欲不言。

微凉生乱筱，轻馥起孤萱。未得浑无事，瓜田草正繁。
和此阳先生感兴诗二十首
刘黻（宋代）

智巧役一世，往往悲古愚。
触蛮荣利场，白日事浮虚。
情流失固有，意骛希本无。
相与龙断登，独不捷径趋。
是非遂倒植，大道归糊涂。
发愤中夜思，犹有未亡书。
送吴子隆节推之官信州五首
陈造（宋代）

行行幕府泛莲初，井井官曹游刃馀。
当路急贤饥渴似，不须衔袖子公书。
和方宗教鼓山韵
陈宓（宋代）

胸次崔嵬绝点埃，山光玉色两佳哉。
官闲却得身栖宿，岩迥惟闻鹤去来。
定处华鲸催石磬，眼前茗碗伴炉灰。
高情一出樊笼外，逸驾飘飘未拟回。
读邵康节击壤集二十首 其十九
薛瑄（明代）

洛阳全盛想当时，春煖秋凉任所之。金谷名园花绽锦，铜驼古巷柳垂丝。

霜林高鸟争归疾，沙浦冥鸿欲下迟。万象有情浑自得，诗囊还载小车儿。
任洛阳丞，答前长安田少府问
韦应物（唐代）

相逢且对酒，相问欲何如。数岁犹卑吏，家人笑著书。

告归应未得，荣宦又知疏。日日生春草，空令忆旧居。
和柳子玉官舍十首·土榻
黄庶（宋代）

床前一尺二尺泉，床后三枝五枝树。
眠闲图似在家山，梦魂不使东南去。
玄珠歌 其七
张果（唐代）

落崖溪畔整神机，能把金光闭命扉。为得玄珠镇灵府，一真行处一光辉。
上元後一日往山庄访子仁，中涂望见庄里李花
杨万里（宋代）

庄里李花何似生，山头转处最分明。
轿中举首聊东望，不见花枝见雪城。
扁舟
冯晟（清代）

扁舟泊深渚，暝色动微茫。一水荡孤月，乱山迎夕阳。

江空见飞鸟，人静觉花香。何处棹歌发，荻芦秋已苍。
赠知训上人
刘弇（宋代）

英英商颜芝，远在青苍岑。云烟适有寄，为瑞本非心。

往闻攀缘人，纡轸恣所寻。一落城市间，苾刍护萧森。

鲸鱼叩蒲牢，大吼洪钟音。岩岩清冰骨，外垢不得侵。

试从古人求，绛钵中支林。定香发远涘，慧剑韬长镡。

招提始尝聆凑泊，尘端驶辨秋黄落。一见知非佁儗人，惩躁雪烦真刮膜。

赤髭由来号该洽，况有新诗堪发药。俊如骁壶辈中出，秀甚巉巉麟一角。

卑枝雨过结留荑，曲汜萍开窥哺壳。紫茸缉春柔，轻屣不蹑跟。

白叠拥方袍，皖如崆峒云。时时好事者，巾屦喜及门。

随缘缀香火，高谢乃世纷。齿先众一饭，独傲倾羲轮。

顾我纷纷何所为，年来病眼欲成眵。风情落莫非故时，未适弃去唯应诗。

辱师勤请过六七，独恨琐琐无经奇。强颜终篇使持去，著足成累庸非师。
邻园花成欲具旬会病未果二首
王洋（宋代）

年从胀脉冷侵甩，强欲寻春怯自疑。
衰病固知无可奈，不须妨我看花时。
忆桐庐二女
仇远（元代）

子女生来愿有家，耕桑随分各生涯。谁知我辈钟情处，看过桃花看藕花。
题渊明醉像
王祎（明代）

彭泽归来纵此身，每从醉里见天真。白衣不至浑闲事，自有寻常漉酒巾。
次日早赴西坟
韩琦（宋代）

风入旌旗撼晓光，两茔亲展喜非常。浓阴蔽野瞻乔木，逸势横非认太行。

自叹重茵宁及养，纵垂三组敢夸乡。路人或指荣虽甚，明哲何如汉子房。
偈颂一百零四首
释绍昙（宋代）

乳窦家私，寸无可取。
分明彻骨贫，刚道薰天富。
纲宗委地，力要匡扶。
大厦倾颓，直须撑拄。
不学老杨岐，破屋雪真珠，
缩项暗嗟吁。不学大愚芝，
脱粟淡黄虀，不吃从君去。
千圣头边露一机，灵踪不在猨啼处。
送人从军
徐积（宋代）

古来雄隽是从军，问罪残羌正有名。黑槊将陪黄钺帅，银鎗队拥铁林兵。

十州假息恩涵覆，百载逋诛事贯盈。首恶更应囚巨轞，壮图难议请长缨。

须空大漠迁降虏，好决洪河刷逆城。报国主人心更勇，西山勒颂得班生。
送周君之余姚讲授
方回（元代）

绛帐飘然适海涯，月明任意拣南枝。
腹中书不烦行李，床上琴堪当侍儿。
马队定无元亮句，草堂宁有稚圭移。
他年会作安刘事，且向深山茹紫芝。
晓登关山望六合有怀黄逊庵明府
赵湛（清代）

山口挂残月，树色晓青苍。登危陟层坂，历险凌崇冈。

力衰五步歇，仆夫相扶将。下瞰同旅人，伛偻行趋跄。

顾余头白翁，驱策游何方。故人有黄子，绾绶宰江乡。

畴昔枉尺书，走使过洺漳。温语慰衰朽，冰雪洒肝肠。

吾里值岁俭，尽室无宿粮。老妻裙不完，稚子充糟糠。

苦被八口累，奔迫道阻长。黄子敦古处，不与俗士行。

车笠有前期，久要应不忘。
王子开朝散早年以疾病谢事还江阴求诗为别三首 其一
张耒（宋代）

济物昔所务，舍耕还自非。骎骎老将至，忽忽意多违。

门有王夫子，柴车谢事归。令人三叹息，羞涩向尘衣。
临渊亭寄辇下亲旧
刘敞（宋代）

蚕鱼山迤逦，济汶水交流。信美终非土，思乡更倚楼。

露滋黄菊晚，风起白云秋。长啸澄潭上，谁怜公子牟。
览镜
张嵲（宋代）

览镜知予骨相屯，便当终与老农邻。
议将此地为菟圃，种药栽花二十春。
骤雨
李献甫（金朝）

龙战云鏖拥日囚，鞭驱雷电走蛟虬。望中雨脚横天落，触处湍蛟卷地流。

梁苑楼台失炎暑，汉家城阙动高秋。若为借得天瓢去，倒泻明河净九州。
一落索·眉共春山争秀
周邦彦（宋代）

眉共春山争秀，可怜长皱，莫将清泪湿花枝，恐花也、如人瘦。
清润玉箫闲久，知音稀有。欲知日日倚栏愁，但问取、亭前柳。
登城
刘敞（宋代）

前岁登城日几回，去年犹记隔辰来。老侵筋力铢铢减，慵坏心情寸寸灰。

幸有风光相挽引，那无宾友共追陪。北台好在中秋月，便是重阳菊蕊开。
移石种竹橘
张镃（宋代）

野性乐閒寂，况值秋气清。
旋即东墙隈，削苔方甃平。
石立稍退步，薜荔缠珠缨。
橘香湖海趣，竹翠山林情。
二物昔所嗜，未暇同经营。
环种近百竿，叶叶琴筑声。
对植才两树，颗颗金玉明。
交枝与丛稍，拂巾须缓行。
其间两度地，幽致吾主盟。
静极坐累刻，焉有世虑萦。
人生会心处，小大景不争。
长年兴无涯，风月随阴晴。
抽萌及吐蕊，预喜春林荣。
客来开茗炉，礼意固匪轻。
作诗渐忘言，此语亦老成。
杜门安蹇拙，何急谋虚名。
剑术行
柳如是（明代）

西山狐鸟何纵横，荒陂白日啼鼯鼪。偶逢意气苍茫客，须眉惨淡坚层冰。

手无风云但悍疾，挟我双骑西南行。末闻马上言龙骧，已见门前悬弓戟。

拂衣欲走青珊珊，澒洞不言言剑术。须臾树杪雷电生，玄猿赤豹侵空冥。

寒锋倒景不可识，阴崖落本风悲吟。吁嗟变化须异人，时危剑器摧石骨。

我徒壮气满大下，广陵白发心恻恻。视此草堂何为者，雄才大略惟愁疾。

况看举袖星辰移，海童江妾来迟迟。杰如雄虺射婴茀，矫如胁鹄离云倪。

萃如列精俯大壑，翁如匹练从文狸。奇鸧孤鹗眼前是，阴云老鹤徒尔为。

丈夫虎步兼学道，一朝或与神灵随。独我忼忾怀此意，对之硉矹将安之。
寄金西白次韵秦文仲
袁华（明代）

金爵觚棱台殿重，阴阴宝树瑞烟浓。龙章上揭文奎丽，象教东烟大国宗。

特进禅林开士首，绝胜侯爵太中封。遥思对榻南庄夜，杖锡何时得再从。
贡院寄前主司萧尚书听（一作吕渭诗）
刘太真（唐代）

独坐贡闱里，愁心芳草生。山公昨夜事，应见此时情。
颂古九十八首
释印肃（宋代）

古人投子续宗枝，相逢作者便呈机。
含光知有庵中主，提起油瓶应不疑。
江城子
陆汉广（宋代）

绿莺庭院燕莺啼。绣帘垂。瑞烟霏。一片笙箫，声过彩云低。疑是蕊宫仙子降，翻玉袖，舞瑶姬。

冰姿玉质自清奇。看孙枝。列班衣。画鼓新歌，喜映两疏眉。袖里蟠桃花露湿，应不惜，醉金卮。
舟行杂咏 其二
顾奎光（清代）

勿言水懦弱，在险能用壮。盘回万重山，不制三尺浪。

混混循崖行，约束戒奔放。屈曲必如意，性本无背向。

触石石忽怒，爱怒不受障。一过波澜平，柔克贵善让。

我行历诸滩，顺逆固殊状。曾读老氏书，观物知所尚。
和梅花百咏诗 其七十二 棋墅梅
王夫之（明代）

未了寻香又拂枰，冰绡遥映碧纱明。春前开亦随春落，先手何心百转争。
寄朱在明光禄
胡应麟（明代）

夙昔长安社，朱家兴独豪。深杯传竹叶，艳曲度樱桃。

宦拙从鸡肋，身闲付蟹螯。近来偏忆汝，愁望大江涛。
晨至石碣院时丧女殡此院二首 其二
周行己（宋代）

晓色初明野，云容尚隐林。蒿莱三径拙，鸟雀一枝深。

忧患他乡泪，淹留故国心。平生丘壑趣，衰谢愧同襟。
咏萤
于季子（唐代）

卉草诚幽贱，枯朽绝因依。忽逢借羽翼，不觉生光辉。

直念恩华重，长嗟报效微。方思助日月，为许愿曾飞。
即事三首
王安石（宋代）

日月随天旋，疾迟与天谋。
寒暑自有常，不顾万物求。
蜉蝣蔽朝夕，蟪蛄疑春秋。
眇眇上古历，回环今几周。
庭竹
李咸用（唐代）

嫩绿与老碧，森然庭砌中。坐销三伏景，吟起数竿风。

叶影重还密，梢声远或通。更期春共看，桃映小花红。
虞美人·晓来一阵催花雨
韩淲（宋代）

晓来一阵催花雨。正桃李、横塘处。笙歌帘幕燕莺喧。春在人间不老、谷城仙。

潇湘图画迎千骑。襦袴欢声起。功名风虎庆云龙。更看万钉横带、系金狨。
峨眉夜月
邹衍中（明代）

亭亭午夜两蝉娟，一立峰头一雾边。学取画眉谁得似，天姿青白各为妍。
神宗皇帝挽词三首
黄庭坚（宋代）

文思昭日月，神武用雷霆。
制作深垂统，忧勤减梦龄。
孙谋开二圣，末命对三灵。
今代谁班马，能书汗简青。
伤乱二首
袁玧（宋代）

龙蛇风浪起空潭，苍莽山河泣坠簪。
乱向十年余史笔，贫无一字到诗函。
心惊塞马过淮北，梦逐关鸿度岭南。
肉食何人司重鼎，等閒挥麈事清谭。
明发戈阳县
杨万里（宋代）

灯市通宵沸，朝来解一空。
梅边霜似雪，雾外日如虹。
句妙元非作，代穷未必工。
忽惊家已远，身在大江东。
弥罗阁秋望二首与马子仲房 其二
黄佐（明代）

羽观临霄汉，飙台出薜萝。霞觞延客久，琪树受凉多。

日色隐平楚，秋声连大河。君看惬幽意，吾醉即狂歌。
颂证道歌·证道歌
释印肃（宋代）

大千沙界海中沤，何必春风更点头。
雪夜一枝浑漏泄，速传驿马进王侯。
送郑尚书守建安十首
彭龟年（宋代）

革履如今远帝庐，眼前忧念总区区。
黄钟一气元来在，安得先生起亚夫。
摸鱼儿（别处梅）
张炎（宋代）

向天涯、水流云散，依依往事非旧。西湖见说鸥飞去，知有海翁旧否。风雨后。甚客里逢春，尚记花间酒。空嗟皓首。对茂苑残红，携歌占地，相趁小垂手。

归时候。花径青红尚有。好游何事诗瘦。龟蒙未肯寻幽兴，曾恋志和渔叟。吟啸久。爱如此清奇，岁晚忘年友。呼船渡口。叹西出阳关，故人何处，愁在渭城柳。
古风其三十七
李白（唐代）

燕臣昔恸哭。
五月飞秋霜。
庶女号苍天。
震风击齐堂。
精诚有所感。
造化为悲伤。
而我竟何辜。
远身金殿旁。(一本无此二句)
浮云蔽紫闼。
白日难回光。
群沙秽明珠。
众草凌孤芳。
古来共叹息。
流泪空沾裳。
到荆州春物正佳枢使王公招宴欢甚已而幕府诸
孙应时（宋代）

幕府尽时彦，淇辈非所伦。
欢言念游子，载酒临江津。
醉别足可惜，俛仰迹易陈。
相期崇明德，芳烈垂千春。
西溪
张嵲（宋代）

西溪泱泱来，伫立溪桥上。
回风生微澜，夜雨发幽响。
听兹无尽声，讵觉年华往。
捉搦歌 其一
李攀龙（明代）

仕宦还须论知己，结交还须论君子。男儿失意悔人指，老女不嫁难为理。
仲夏愆雨稚苗告悴辄按先帝诏书绘龙请雨兼祷霍山淮渎二祠戊寅蒇祀己卯获雨谨成喜雨诗呈官属
宋祁（宋代）

盛夏挟骄阳，于以搆炎熯。歊尘坌天盖，烈御煽云汉。

稻颖茁然秀，涸流不胜灌。田畯恤岁功，释耒共愁叹。

太守忝农使，闭阁重惭惋。曾是谬政纲，曾是滥囚犴。

一食三失匕，冀亦思过半。驰祝诉群望，愿以身塞谴。

先帝隐民癠，致和格灵变。图龙著绘法，令甲布州县。

愚计不知出，奉行安敢慢。外日筑层坛，丙夜封舒雁。

奉匜再三跪，信辞靡虚荐。幸勿为龙羞，敢不报神眷。

翼日耿弗寐，徂野视宵奠。幽血粲静蠲，执事便传赞。

薄诚蒙昭享，距跃私自忭。回车未及税，云油默焉遍。

穷海遂涔涔，笼山兹漫漫。旱麓众卉苏，焦原暍氛散。

寸苗蔚如揠，新波鳞欲涣。何意一溉窘，有望千箱衍。

揆予乏嘉绩，圣诏仰成宪。恤祀神罔恫，昏作人胥劝。

抒藻拙言词，窃用慰群掾。
些月氏王头歌和杨铁厓
顾亮（明代）

月氏肉，碎如雪。
月氏颅，颈如铁。
快剑一斫天柱折，留取胡卢饮生血。
冒顿老魅呼月精，夜酌葡萄陇月明。
鬼妻蹋地号我天，可汗天灵哮唬声嘶酸。
於乎！颅兮颅兮汝勿悲，我今酌汝金留犁。
黔州都督有血顶，精魂夜夜溺中啼。
句 其一
赵祺（宋代）

归仁由克己，学道在存心。
浙江亭和徐雪江
汪元量（宋代）

朱甍突兀倚云寒，潮打孤城寂寞还。
荒草断烟新驿路，夕阳古木旧江山。
英雄聚散阑干外，今古兴亡欸乃间。
一曲尊前空击剑，西风白发泪斑斑。
寄题张钦夫春风楼
杨万里（宋代）

乐斋先生子张子，独立春风望洙泗。四海无人万古空，咏歌一声满天地。

不应东阁胜东山，浮云于渠了不关。只馀平生医国手，未忍旁观缩袖间。

楼中古书积至斗，楼外春江绿如酒。权门得似圣门寒，万波横流独回首。

向来沂上瑟声希，由求相顾只心知。至今留取一转语，不知何咏亦何归。
风入松（江景）
吴礼之（宋代）

苹汀蓼岸荻花洲。占断清秋。五湖景物供心眼，几曾有、一点闲愁。梦里翩翩胡蝶，觉来叶叶渔舟。

谢郎随分总优游。信任沉浮。恬然云水无贪吝，笑分缠、骑鹤扬州。只恐丹青妙笔，写传难尽风流。
卢龙兵备使者张君总戎刘君郡守彭君司理任君邑宰李君备游孤行城置酒清风台有作 其一
范文程（清代）

让国清风百世师，阴阴松桧隐空祠。黄农事业应无异，山水萧森自不移。

石动鼋鼍分大壑，城荒乌鹊下高枝。接同醉花间酒，绝胜襄阳访习池。
题石城秋晚图送人归金华
孙蕡（明代）

金华才子天京客，登眺京城壮心魄。钟岳群峰紫翠开，巴江一道东南拆。

石头艇子泛中流，白纻清歌起莫愁。双阙五云笼建业，三槐万树接扬州。

烟景清清何绵邈，对面枫林更萧索。月落乌啼北固城，潮生鹤唳丹阳郭。

怀亲作赋已堪怜，更托新图与代传。琼佩暂辞丹毂下，斑衣归舞鲤庭前。

远归去去毗陵道，归日还应及冬早。冰下寒鱼暂可叉，霜馀槲叶行堪扫。

天官若奏选材臣，应念词林卓荦人。君往承颜多暇日，看花重入帝城春。
送家定国同年赴永康掾
苏辙（宋代）

清慎岷山掾，登科已七年。迎亲就鱼稻，为吏择林泉。

去骑关中热，归心沫水鲜。官闲幸可乐，记买鹧鸪煎。
龙君超徼集章台以看花台为韵 其一
袁宏道（明代）

碧筱当烟出，朱华带渚看。佳人吴笑语，公子晋衣冠。

始觉欢场盛，争言雅道难。经时觅快友，才得许如兰。
送伯华醉归不寐又用韵杂言二首
廖行之（宋代）

休论决处甚防川，刚道呼来不上船。
正使涓流鸣虢虢，终然修竹净娟娟。
浮沈与世鱼潜跃，清濁从渠酒圣贤。
富贵功名皆自有，可怜邀月问青天。
秋日同王畲山
黄世则（清代）

枌榆韵事述先民，合浦珠还自有神。一器尚传君子泽，百年弥见士夫真。

窗寒却借琳宫煖，花璨先回笔海春。廿载护持邗上客，归来还结竹炉邻。
宜兴山房十首
李曾伯（宋代）

稚子敲门唤起休，金乌早照屋山头。
饭余欲看蟠松去，可是今朝作雨不。
定居
毕仲游（宋代）

腊尽风霜急，东城始定居。豫抄新岁酒，却读少年书。

好事心浑懒，谈空病未除。转头成四十，吾道竟何如。
罪回禄
郑刚中（宋代）

回禄为火神，威权尤贵重。
年来何失职，权为盗所弄。
此盗假尔威，蜂蚁聚徒众。
煌煌万炬光，灼燎随所纵。
烟氛障白日，烘炙盛骚动。
老幼哭无家，祸虐人所共。
使人不见此，聪明欲何用。
神而审其然，可得亡制控。
忍使盗意满，生民负焦痛。
尔过不可文，反躬当自讼。
句
李琪（唐代）

哀痛不下诏，登封谁上书。（《僖宗幸蜀咏》）
赠檗庵禅师
沈永令（清代）

浮生阅尽几沧桑，独卧寒云拥竹床。百炼身犹馀铁石，万言字尚挟风霜。

列朝文献征遗史，一代天龙护法王。士女争来瞻瑞相，使君故是宰河阳。
坟院新篁 其二
卫宗武（宋代）

世更日月几昃盈，依然有谷中窈冥。脩筠夹道互经纬，宛如一机翠织成。

非繇培植得揽玩，何异不稼而有囷。箨龙个个出头角，密者栉比疏犹簪。

婵娟色媚已映月，团栾气合行屯云。雨馀寻丈忽耸拔，其上速若鸢肩腾。

中边别种相间簉，又类润玉陪清冰。我将于此事著述，编摩自足供杀青。

此君时对吐秀句，榆境亦不孤閒身。凉床滑簟午睡足，坐听雅奏来风声。
斯干
佚名（先秦）

秩秩斯干，幽幽南山。如竹苞矣，如松茂矣。兄及弟矣，式相好矣，如相犹矣。
似续妣祖，筑室百堵，西南其户。爰居爰处，爰笑爰语。
约之阁阁，椓之橐橐。风雨攸除，鸟鼠攸去，君子攸芋。
如跂斯翼，如矢斯棘，如鸟斯革，如翚斯飞，君子攸跻。
殖殖其庭，有觉其楹。哙哙其正，哕哕其冥。君子攸宁。
下莞上簟，乃安斯寝。乃寝乃兴，乃占我梦。吉梦维何？维熊维罴，维虺维蛇。
大人占之：维熊维罴，男子之祥；维虺维蛇，女子之祥。
乃生男子，载寝之床。载衣之裳，载弄之璋。其泣喤喤，朱芾斯皇，室家君王。
乃生女子，载寝之地。载衣之裼，载弄之瓦。如非如仪，唯酒食是议，如父母诒罹。
和友人送僧归桂州灵岩寺
许浑（唐代）

楚客送僧归桂阳，海门帆势极潇湘。碧云千里暮愁合，

白雪一声春思长。柳絮拥堤添衲软，松花浮水注瓶香。

南京长老几年别，闻道半岩多影堂。
登芝榭见景卢所增月台
洪适（宋代）

台榭相望闻语声，茹芝观月有馀清。旁连小隐分三径，细数修篁限一城。

日日杖头思径醉，年年铛脚玩欣荣。谁人知我归欤乐，趁此登临未惮行。
醉落魄·天教命薄
晏几道（宋代）

天教命薄，青楼占得声名恶。
对酒当歌寻思着，
月户星窗，多少酒期约。
相逢细语初心错，
两行红泪尊前落。
霞觞且共深深酌，
恼乱春宵，翠被都闲却。
偈颂一百二十三首
释祖钦（宋代）

人从兴化来，接得剑州信。
说道淩霄峰顶碁盘，元是钱王石镜。
二十年前一共看，今日重逢，
有何照证。雨中灯，
云中月。最分明，
太皎洁。
修西方十劝 其七
道镜　善导（唐代）

劝君七，念佛莫令三业失。专专敬礼愿西方，去见弥陀无上日。
除夜野宿常州城外二首
苏轼（宋代）

行歌野哭两堪悲，远火低星渐向微。
病眼不眠非守岁，乡音无伴苦思归。
重衾脚冷知霜重，新沐头轻感发稀。
多谢残灯不嫌客，孤舟一夜许相依。

南来三见岁云徂，直恐终身走道途。
老去怕看新历日，退归拟学旧桃符。
烟花已作青春意，霜雪偏寻病客须。
但把穷愁博长健，不辞最后饮屠苏。
招诸公入社诗十首 其一 招不二先生
释函可（明代）

三扣先生知不知，残僧亦有胆堪披。莲花一瓣归来好，上帝年来只掩扉。
题江陵村店壁
陆游（宋代）

青旆三家市，黄茆十里冈。
蓬飞风浩浩，尘起日茫茫。
驰骋多从兽，鉏耰少破荒。
行人相指似，此路走襄阳。
飞云洞景十二首 其一 云洞藏春
卢龙云（明代）

背郭晴云绕洞门，依然飞盖旧西园。四时卉木皆春色，最可留人倒绿尊。
偈颂一百零四首 其五十三
释绍昙（宋代）

箨包角黍，茶点菖蒲。香浮毛孔，清透肌肤。肱枕藜床心醉月，驱邪何用挂神符。

汨罗人去远，还有独醒无。
以双笔赠照老用前韵
李流谦（宋代）

三窟驱除后，千毫束缚初。
得封才五等，进位合中书。
炯炯银钩粲，翩翩薤叶疎。
恶诗同遣赠，荒类要君锄。
偈六十九首
释道宁（宋代）

难中之难，妙中之妙。
千圣攒眉，是何关要。
杂曲歌辞。行路难二首
齐己（唐代）

行路难，君好看，惊波不在黤黮间，

小人心里藏奔湍。七盘九折寒崷崒，翻车倒盖犹堪出。

未似是非唇舌危，暗中潜毁平人骨。君不见楚灵均，

千古沉冤湘水滨。又不见李太白，一朝却作江南客。

下浸与高盘，不为行路难。是非真险恶，翻覆作峰峦。

漆愧同时黑，朱惭巧处丹。令人畏相识，欲画白云看。
幽事
陆游（宋代）

老夫病起日支离，幽事关心只自知。
社近邻翁馈新酿，客归童自拾残棋。
功名已付来生了，笔墨尤非晚岁宜。
余习可怜除未尽，移花引水伴儿嬉。
潼关驿亭
薛逢（唐代）

河上关门日日开，古今名利旋堪哀。终军壮节埋黄土，

杨震丰碑翳绿苔。寸禄应知沾有分，一官常惧处非才。

犹惊往岁同袍者，尚逐江东计吏来。
菩萨蛮（和李状元·十之九）
邓肃（宋代）

骑鲸好向云端去。踏花偶为狂朋住。笑语凉生风。眼高四海空。

朋裘冲雨露。我是渔樵侣。已趁白鸥归。长江自在飞。
失调名
佚名（宋代）

往来与月为俦，舒展和天也蔽。
戏赠兼简李翘叟
李彭（宋代）

荆州有醉客，踏雪至我庐。缺月寒皎皎，挂在东南隅。

索我五字句，惭非竞病徒。卖菜欲求益，故态发狂奴。

寄声李夫人，聊为一笑娱。
与英卓今坐邝无傲轩西待雨
释今沼（明代）

仲春足和惠，众物相待发。故人耽积疴，友我憩林樾。

边村凭善邻，轩牖向虚阔。颇类郊西郭，旧畴见新伐。

薄阴始闻雷，殷渰试轻勃。良怀物与并，悦泽生容发。

洒空已舒润，楹檐坠未卒。陂花望欲浑，海树看弥没。

邝子务及时，为栏资所歇。荣橘已飘香，栽桐更逢杌。

嗟予抱纤尚，远道载饥渴。湍泊与斯人，缄情谢时达。
奉送白翁老堂翁老先生荣归
洪声远（明代）

东岳崔巍接太空，灵钟元老道弥崇。忧时渐觉添华发，报国唯弥秉赤衷。

三径黄花荣晚翠，百年青史勒高风。身悬四海苍生望，千载重夸洛社翁。
秋大阅呈月湖先生
邓深（宋代）

将兵还似将风骚，军帐从容自不劳。
鼓角悲风肃人马，旌旗蔽日闪弓刀。
折冲正自烦樽俎，急檄宁闻借羽毛。
洗眼临淮新号令，凭谁挑战醉挥毫。
欲晴又雨终夕震电
薛季宣（宋代）

日昃望云气，西郊将欲开。丹霞漾晴晖，清风有时来。

归坐北窗漾，惊霆殷轰豗。流电掣飞雨，疾徐鼓岩雷。

宛转颓屋头，终宵响徘徊。早起到城市，横流绕沿洄。

伊谁补漏天，吾州与芦灰。
佚老堂为马给事题
刘攽（宋代）

膂力期方壮，功名付众才。朝廷不能出，轩冕傥时来。

贤者皆知此，劳生亦念哉。暮年均暇逸，末路忍低回。

延阁通云汉，东垣接上台。老成宜鹤发，绝足信龙媒。

脱落经纶际，从容里地开。图书收旧素，池籞就穿栽。

松竹依陶令，儿童戏老莱。尚知南郡富，肯使少游哀。

讵有东家问，端思齿杖陪。会为三径客，幽屏谢尘埃。
信中居仁叔正皆有诗访梅于城西而独未暇载酒分付老拙其敢不承
张元干（宋代）

关山往岁曾冰裂，跋马平坡千树雪。疏枝冷蕊最撩人，雪后生香微带月。

醉中不数长短亭，狐裘拥鼻风前醒。十年丧乱岂记忆，一见新诗心目惊。

平生公辈真豪友，意气相投共杯酒。祇今流落天南端，怅望中原莫回首。

及身强健频看梅，此花到眼春光催。玉人风味正清绝，但欠雪月相徘徊。

欲访城西寻醉语，竹篱茅舍知何许。携壶藉草傥不嗔，便与此花长作主。
同喻宣仲鹫峰寺听秋莺
林古度（清代）

物候推移伤客魂，啼莺何意恋山村。
不因落叶林间满，犹道啼春在寺门！
赋得早燕送别
李益（唐代）

碧草缦如线，去来双飞燕。
长门未有春，先入班姬殿。
梁空绕不未，檐寒窥欲遍。
今至随红萼，昔还悲素扇。
一别与秋鸿，差池讵相见。
望太湖
周弼（宋代）

眼力难穷远即昏，纵晴惟只两三分。
今朝林屋人皆见，不似峰峦只似云。
金陵曲送客返金陵 其三
屈大均（明代）

乌衣朱雀御桥通，六代精灵在月中。亡国只馀春草色，青青长向景阳宫。
欲雨
刘攽（宋代）

久晴惊础润，信宿候风回。仰月光如瓦，烧云色变灰。

欢蛙疑自得，青鹢竞飞来。正想江南地，清凉接过梅。
重阳分韵得放字
魏了翁（宋代）

层云生夕霏，寒雨湿青嶂。
平生爱九九，谁谓不可伏。
盈盈黄鞠爱，采采郁金鬯。
点检襟袖间，清芬固无恙。
门前秋阴阴，席春春盎盎。
惟余忧时心，忽忽未肯放。
初冬郭给谏携诸同年游一线天回酌后湖亭
李孙宸（明代）

朔吹萧萧万木鸣，胜怀偏称薄寒生。山开一线疑天小，洞隐重岩碍石横。

寺远欲迷归客路，江长时送断鸿声。淹留更醉湖亭酒，莫遣青山笑宦情。
子云故居
刘望之（宋代）

杀却王章爱孔光，举朝谁复说兴亡。
未能免欲歌新美，岂不怀归念楚狂。
斗酒只今犹寂寞，小池无旧已荒凉。
秋风细雨催人去，似恐徘徊费感伤。
送延陵陈法师赴上元
皇甫冉（唐代）

延陵初罢讲，建业去随缘。翻译推多学，坛场最少年。

浣衣逢野水，乞食向人烟。遍礼南朝寺，焚香古像前。
郊祀庆成三首
任希夷（宋代）

温温和气袭龙斿，薄晚轻云忽便收。
穆若清躬升午陛，烂然华月满圆丘。
烛光不动风前影，星彩交辉冕上旒。
拜贶益恭形圣语，卜年增永禄增遒。
醉题艇斋
喻良能（宋代）

平生饱识江湖趣，今日归来鬓似丝。闭户松风惊醉耳，恰如鱼浦听潮时。
满江红 其二
宋琬（清代）

抱瑟归来，叹游子、飘零南国。君贺我、商瞿有子，狂歌浮白。

大者贺能呼父执，黄鸡绿酒娱今夕。但无如、琼树倚阶前，誇双璧。

吹玉笛，长干陌。携蜡屐，江淹宅。曰身将隐矣，北山之北。

远害且寻麋鹿伴，那能老作诸侯客。况竹溪、六逸尚堪招，徂徕侧。
同刘监丞步观长干寺后诸园
项安世（宋代）

游人塞道不容车，千古金陵少妇居。
朱雀大桁春雨后，鸟衣深巷晓风初。
红红白白花无数，下下高高意有馀。
此景只应闲客管，瘿黎轻盖日徐徐。
金莲出玉华
王丹桂（金朝）

罗庄一境。曲水环山相掩映。地秀人贤。慕道崇真种善缘。邀予至此。供养殷勤心不止。报德无方。惟愿家家福寿昌。
和毛 其八
穆脩（宋代）

江墅幽居好，何妨鄙事添。神随山父赛，筮学野人占。

露草牛羊喜，秋霖黍豆嫌。短墙衰柳下，寒水半渠淹。
东掖四绝句·白莲庵
石象之（宋代）

结社当年号白莲，师心应欲继前贤。
有时中夜初回定，清磬一声秋月圆。
月当厅
沈曾植（清代）

望眼尽处江如带，高楼明月，白露凉天。唤取吴刚倚树，商约重圆。

不动山河真影，讯素娥，珍重佩娟娟。银汉转，参旗井钺，北落门寒。

羽衣我是横江客，瞬须臾，赤明几度开年。过尽千帆一苇，赤壁依然。

还是箫声咽愁去，秋江水月夜行船。麻茶眼，奚囊锦掇，九点齐烟。
题林德夫乐丘 其三 瑶泉流碧
佘翔（明代）

千年流不竭，谷口气氤氛。莫是神龙窟，灵湫泻白云。
不寐十首
方回（元代）

无寐复无寐，自知仍自知。
少狂今始悔，宿疾尚堪医。
雪水消残酒，灯花送好诗。
元龙湖海气，老矣复何施。
经栖白旧院二首
贯休（唐代）

竺卿何处去，触目尽凄凉。不见中秋月，空馀一炷香。

残花飘暮雨，枯叶盖啼螀。谁礼新坟塔，萧条渭水傍。

国宝还亡一，时多李德林。故人卿相泣，承制渥恩深。

旧藁谁收得，空堂影似吟。裴回不能去，寒日下西岑。
女冠子
欧阳炯（唐代）

薄妆桃脸，满面纵横花靥。艳情多，绶带盘金缕，

轻裙透碧罗¤

含羞眉乍敛，微语笑相和。不会频偷眼，意如何？

秋宵秋月，一朵荷花初发。照前池，摇曳熏香夜，

婵娟对镜时¤

蕊中千点泪，心里万条丝。恰似轻盈女，好风姿。
妇嘲
李新（宋代）

岁晚随君色色无，嫁时我自有琼琚。
借令值客休扪虱，幸未诗勿中专驴。
宁与渔樵安旧隐，莫言封禅著新书。
夜寒憎见牛衣泣，起执晨炊触釜鱼。
三山亭
陶弼（宋代）

三山亭下水悠悠，山耸潮平地欲浮。
草木秀多穷海角，栋梁高处压鳌头。
莫辞樽俎金船夜，曾驻旌旗玉帐秋。
好景眼前题不尽，恍然神鬼在瀛洲。
送延平张生归南溪
刘克庄（宋代）

问讯南溪水，韩张泛几回。
侍郎何处在，司业有孙来。
桃花菊
吴芾（宋代）

名园看尽好花枝，黄菊施朱独未窥。
应是天怜秋寂寞，故分春色到东篱。
梦中作四首
曹勋（宋代）

赐得渊书下太微，渊灵元已载云旗。
便从碧海方瀛去，清道鸾歌与凤吹。
如梦令·燕子未随春去
吴藻（清代）

燕子未随春去。飞到绣帘深处。软语话多时，莫是要和侬住。延伫，延伫。含笑回他不许。
春日六言十二首
刘克庄（宋代）

黄烛分光过眼，柳条弄色关心。
老死毋劳覆议，先生自谥醉吟。
齐山晚归
郑獬（宋代）

饮散齐山晚，夕阳秋浦红。
不须鞭五马，十里听松风。